Moja osebna duhovna življenjska avantura v luči poklicanosti in poslanstva

Poklicanost je dar, je milost, ki jo prejmemo. Daje jo Bog in On je vedno diskreten. Tako danes kot nekoč govori po posrednikih: po ljudeh, po okoliščinah, srečanjih, po besedah, ki smo jih prebrali ali slišali…

Vsaka poklicanost predpostavlja trajanje. Vključuje dokončno zavezanost, ki daje smisel celotnemu življenju. Tekom življenja vsakdo neprestano na novo ali ponovno odkriva svojo poklicanost. Deset, dvajset, trideset let po dokončni izbiri, se začetna poklicanost potrjuje preko številnih izbir vsakdanjega življenja.

Nobena poklicanost nima enake zgodovine. Pri vsaki gre za pravo iskanje, hojo, dinamiko, osebno avanturo.

Vsaka poklicanost ima neko ozadje in korenine, ki razodevajo in včasih razložijo, kako je vzklila in rasla. To nam razodeva, da poklicanost ni nikdar čisto osebna in notranja dogodivščina. Vedno ima socialno in skupnostno dimenzijo, ker je tako v družbi, kot v Cerkvi vedno, direktno ali indirektno, nek klic, da damo svoje darove v službo drugih. (s.Snežna Vrečko)

Vrnem se v spomine osebne zgodovine

Vrnem se v spomine. V njih ponovno preletim pot svojega duhovnega zorenja. Utrinki se nizajo in oblikujejo mojo zgodbo, z današnjim pogledom nazaj. Hvaležno potrdim svojo izbiro v kateri sem takšen kot sem. Bog me ima rad prav takšnega.

Za na pot spominov

Prisluhni navodilom, ki te usmerjajo na spomine na obdobja, čase, osebe, dogodke, občutke … in utrinke napiši na list papirja. Navodila si bodo sledila v razmikih od treh do petih minut. Iz spominov se bodo izluščili le nekateri, tisti, ki v danem trenutku in razpoloženju odslikavajo le del resničnosti tvoje življenjske avanture. Sestavljam nedokončan mozaik, ki bo dokončan, ne vem kdaj, vem pa kje.

Uvodno umirjanje 5 min.

Današnji dan je poln izzivov, misli, skrbi. Počasi se umirim, se potopim v tišino, v Božjo prisotnost.

Življenjska obdobja 3 min.

*Z rojstvom in krstom se začnejo in nadaljujejo v otroštvo, osnovnošolsko obdobje – verouk, srednješolsko iskanje, odklop, zavrnitev, čas odločitve za zakon, samskost...*

Na list papirja, ki je pred teboj, napiši naslov: **Moja življenjska obdobja.** Nato zapiši oz. poimenuj tista življenjska obdobja, ki so te zaznamovala v tvojem življenju, v tvoji duhovni rasti in zorenju za odločitev za življenjsko poslanstvo.

Prelomni dogodki 3 min.

Napiši naslov: **Prelomni dogodki.**

*Prelomni dogodki so tisti trenutki v tvojem življenju, ki so spremenili ustaljen življenjski tok in te usmerili na nove odločitve in poti. Ti dogodki so lahko veliki ali majhni; žalostni ali veseli; prijetni ali manj prijetni, … so pa - gledani z današnjega časovnega odmika - vplivali (čeprav tega tedaj nisem zaznal) tudi na moje duhovno zorenje. To so kamni zaveze po katerih si stopal po življenjski poti.*

Napiši vsaj pet dogodkov (trenutkov), ki so zaznamovalitvojoduhovno pot k odprtost za poklicanost in odločitvi za poslanstvo. Dopišeš lahko kratko pojasnilo. Začni z rojstvom, krstom – zaznamovan s Križanim …

Spoznanja 3 min.

Napiši naslov: **Spoznanja.**

*Ob prelomnih dogodkih (izkušnjah) so se spreminjala tvoja spoznanja in mišljenje, razumevanje samega sebe, bližnjih, okolice, Boga; rojevala so se nova spoznanja, drugačno mišljenje.*

Napiši nekaj temeljnih spoznanj, ki so se rodila in vplivala na tvojo življenjsko pot, na tvoje razumevanje sebe, ljudi okrog sebe, Boga in na tvojo duhovno rast. Tu časovno sosledje zapisov ni pomembno. (Odkrivam Boga v vseh stvareh...).

Osebe 3 min.

Napiši naslov: **Osebe.**

Napiši osebe, ki so pomembne v tvojem življenju, od rojstva so danes. Osebe, ki so te spremljale na tvoji življenjski poti in ti pomagale prehoditi tvojo duhovno pot (mama,stric, katehistinja, župnik...).

Delo – aktivnosti 3 min.

Napiši naslov: **Delo - aktivnosti.**

Naštej delo, aktivnosti, ki so te v življenju najbolj zaznamovale, dajale največje zadovoljstvo in usmerjale. Pojasni s kratkimi opombami naravo le-teh (petje, ministriranje, igranje instrumenta, šport, študij...).

Druženje 6 min.

Napiši naslov: **Druženje.**

*Ljudje smo družabni. Življenje je tudi druženje z bližnjimi in bolj oddaljenimi. Družabne skupine katerim sem pripadal, so me lahko osebnostno oblikovale, gradile, spodbujale, ….*

Nariši velik kvadrat in ga razdeli tako kot prikazuje skica:

|  |  |
| --- | --- |
| Družba, kjer sem se čutil sprejetega, pripadnega, povezanega. | Družba, ki mi je nekaj dala, kjer sem bil ustvarjalen. |
| Družba, kjer sem bil cenjen, sem imel občutek,  da sem koristen | Družba kjer sem se čutil svobodnega, neodvisnega, kjer sem bil to, kar sem. |

V posamezne kvadrante vpiši skupine ali prijateljske družbe, katerim si v življenju pripadal in so imele opisane značilnosti (pevski zbor, športna skupina...). Ista skupina se lahko pojavi v več kvadrantih.

Modrost 3 min.

Napiši naslov: **Modrost.**

*Modrost oblikuje vedenje in izkušnje. Viri »modrosti« so lahko različni: osebe – žive in pokojne, literatura, glasba, filmi, slike, kraji, pripovedi……*

Napiši nekaj virov, iz katerih si oblikoval in še oblikuješ vedenje, ki so temelj modrega ravnanja. Viri naj imajo ime (Sveto pismo, glasba, …).

Potrjevanje 3 min.

Napiši naslov: **Potrjevanje**

Naštej nekaj spodbud in ovir (osebe, okolja), ki spodbujajo oz. otežujejo tvoje prave izbire, odločitve, ravnanja na polju tvojega poslanstva. Podčrtaj tiste zapise, ob katerih čutiš, da te je Bog nagovarjal v tvoji poklicanosti in te spodbujal pri duhovni rasti.

Sadovi 3 min.

Napiši naslov: **Sadovi**

Preberi vse zapisano in podčrtaj tiste zapise, ob katerih čutiš, da te je Bog nagovarjal v tvoji poklicanosti. S simbolom (risbo, kratkim rekom, besedo …) upodobi svoj poklicanost.

Za pogovor 10 min.

Kateri so konkretni sadovi moje prehojene poti in kako v njih prepoznavam svojo poklicanost?